કારોબારી ચેરમેન ઉદયસિંગ સેંગર દ્વારા ચૂંટણીનાં એફિડેવિટમાં ગુમાસ્તા ધારા રિન્યુયલ ફી તથા વ્યવસાય વેરાનું ભરણું બાકી હોવાનું જણાવી સરકારી તંત્ર સમક્ષ દાદ માંગતા વિવિધ સુનાવણીઓ બાદ આજરોજ ફરી એકવાર બારડોલી પ્રાંત ડેપ્યુટી કલેક્ટર કચેરી મુકામે વધુ એક સુનાવણી હાથ ધરાઇ હતી. ફરિયાદી ઈશ્વર ભંડારી, કારોબારી સમિતિ ચેરમેન ઉદયસિંગ સેંગર અને બારડોલી નગરપાલિકાના ઓફિસ સુપ્રિટેંડેંટને બોલાવી તત્કાલિન ડેપ્યુટી કલેક્ટર યોગીરાજસિંહ ગોહિલે વિવિધ પૂછપરછ દરમ્યાન કારોબારી ચેરમેન ઉદયસિંગ સેંગર દ્વારા પોતે કરેલા બાંધકામની તમામ મિલકતોનું વેચાણ થઈ ગયું હોવાનું જણાવી આ મિલકતોનો કોઈપણ પ્રકારનો વેરો બાકી નથી એ રીતનો જવાબ આપ્યો હતો. જેની વિરુધ્ધ ફરિયાદી ઈશ્વર ભંડારીએ કારોબારી ચેરમેનની ભાગીદારી પેઢી આવકાર ડેવલોપર્સ દ્વારા મેળવાયેલું ગુમાસ્તા ધારા લાઇસન્સ ચાલુ હોવા સાથે તેમણે ચૂંટણી પહેલાના લાંબા સમયથી લાઇસન્સ રિન્યૂ પણ નથી કરાવ્યુ અને સાથે સાથે નગરપાલિકામાં ભરવા લાયક વ્યવસાય વેરો પણ ચુક્વવામાં નિષ્કાળજી સેવી છે. આ તમામ મુદ્દાઓ પર પ્રાંત અધિકારી તેમજ નગરપાલિકાના જવાબદાર અધિકારીઓએ યોગ્ય તપાસ કરવાની જગ્યાએ રાજકીય ઈરાદાસહ કારોબારી અધ્યક્ષ ઉદેસિંગ સેંગરની ખુરશી બચાવવા માટે સમગ્ર પ્રકરણ લાંબુ ખેંચ્યું હતું. જે સમયમર્યાદામાં સુનાવણી કરી પ્રકરણનું લાવવાની જગ્યાએ ફાઈલો અભરાયએ ચઢાવી લીધી હતી. જેથી અરજદારે જિલ્લા કલેક્ટરને આ બાબતે ફરિયાદ કરી હતી. જેના અનુસંધાનમાં જિલ્લા કલેકટરે તમામ બાબતોને તપાસ કરી દિન સાતમાં સ્પષ્ટતા કરવા પ્રાંત અધિકારીને સૂચના આપતા રાજકારણ ગરમાય ગયું છે. આવનાર દિવસોમાં નગરપાલિકાના વિવિધ સમિતિના ચેરમેનોની વરણી છે તેમાં પણ આ નિર્ણયની અસર રહશે તેવી શક્યતા છે.